recursal/SuperWikiNEXT-32B huggingface dataset:
אין לבלבל עם אין לבלבל ערך זה, העוסק ברב שכונות בירושלים ואב בית דין במצרים, עם הערך "שלמה קצין (ניו יורק)", העוסק ברב, נשיא עמותת "חי עמי" ומייסד מכון "מדרש ספרדי סנטר" להכשרת רבנים.

הרב **שלמה שאול קצין** (מרץ 1909 – 23 באוקטובר 1982) היה שוחט, מוהל ומורה הוראה, רב השכונות נחלת אחים ונחלת ציון בירושלים, אב בית דין במצרים, ודיין ביפו ובתל אביב.

ביוגרפיה
--------

נולד בירושלים בחודש מרץ 1909 (אדר ה'תרס"ט) לאלטון ולרב שאול קצין, שהיה מקובל ומחבר הספרים "אמרי בינה" ו"פרי צדיק". האות ש' נוספה לשמו כקיצור לשם אביו, כנהוג במשפחתו בתקופה זו. בילדותו למד בתלמוד תורה ובבית ספר, ומשם המשיך לישיבת פורת יוסף, שם למד אצל הרב יעקב עדס והרב עזרא עטיה.

בסיום לימודיו הוסמך לרבנות על ידי הרב בן-ציון מאיר חי עוזיאל, ושימש כרב השכונות "נחלת אחים" ו"נחלת ציון" בירושלים. במקביל שימש כסופר וכמזכיר בית הדין של העדה הספרדית בירושלים למשך כשנתיים.

הוסמך גם כשוחט ובודק, וכמוהל, ובשנת 1931 (ה'תרצ"א) ייסד בירושלים "בית דרשות לחכמה ולמוסר".

לאחר פטירת הרב יהודה הכהן מסלתון טראב, מונה לשמש תחתיו כאב בית דין וכרב במצרים. לאחר הקמת המדינה חזר ארצה והחל לשמש כרב וכדיין ביפו, וייסד שם את בית הכנסת הגדול "שיבת ציון". לאחר מספר שנים עבר להתגורר בבני ברק, והחל לשמש כמורה הוראה וכחבר בית הדין הרבני בתל אביב יפו.

הלך לעולמו ב-23 באוקטובר 1982 (ו' בחשוון ה'תשמ"ג).

אחיו היה הרב יעקב קצין.

חיבוריו
-------

* **כרם שלמה** - שני חלקים; חידושים על מסכתות הש"ס ושו״ת, דרושים שדרש בפני קהילות שונות, וביאור מאמרים שונים של חז"ל
* **טהרת בנות ישראל** - דיני נידה, טבילה וסדר טהרה, ירושלים ה'תרצ"ה
* **ניצוצי אור** - מוסר ותוכחות, ירושלים ה'תרצ״ה. בהסכמת הרבנים הראי״ה קוק, יוסף צבי דושינסקי, בן ציון אברהם קואינקה ואברהם פילוסוף
* **דברי שלמה** - שו"ת, חידושים ודרשות, שני חלקים

חלק ממאמריו פורסמו בירחונים תורניים ובעיתונים שונים

קישורים חיצוניים
----------------

* משה דוד גאון, "שלמה ב״ר שאול קצין", **יהודי המזרח בארץ ישראל** ח"ב, ירושלים, תרצ"ח, עמ' 631, באתר היברובוקס
* חכם שלמה קצין, באתר החכם היומי
* הרב יחיאל שלומוב, הרה״ג שלמה ש. קצין שליט״א, בירחון קול סיני, באתר HebrewBooks
* שלמה שאול קצין (1902-1982), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007296600905171

 |
פירוש נוסף ערך זה עוסק בצביר כדורי. אם התכוונתם לנגמ"ש, ראו M75 (נגמ"ש).

**M75** (מ-**Messier 75**, נקרא גם **NGC 6864**) הוא צביר כדורי בקבוצת הכוכבים קשת הנמצא במרחק של כ-67,500 שנות אור ממערכת השמש. זהו הצביר השני הכי רחוק (אחרי M54) שבקטלוג מסיה והשני הכי עמום (אחרי M72) שבו.

היסטוריה
--------

הצביר התגלה על ידי האסטרונום הצרפתי פייר מאשן, עוזרו של שארל מסיה, בלילה בין ה-27 וה-28 באוגוסט 1780 ומסיה עצמו צפה בו ב-18 באוקטובר באותה שנה וצרף אותו לקטלוג מסיה, שם תואר כערפילית עמומה ללא כוכבים בין הקשת והראש של הגדי. בשנת 1784 צפה האסטרונום ויליאם הרשל ב-M75 וזיהה שזהו צביר כוכבים וציין שהצליח להבחין בכמה מהם ושהצביר נראה כמו מיניאטורה של M3. ג'ון הרשל צפה בצביר בשנת 1830 וציין שהבהירות של הצביר משתנה בחדות בין המרכז לשוליים ושלא ניתן להפריד את הכוכבים של הצביר זה מזה.

בהירות נראיתו של הצביר היא מדרגה 8.5 וגודלו הזוויתי כ-6.8 דקות קשת, כך שהוא עמום וקטן למדי וקשה להבחין בו בלי טלסקופ. על מנת לצפות בכוכבי הצביר, שהבהירים שבהם הם מדרגת בהירות 14, יש צורך בטלסקופ מקצועי וגם אז קשה להפריד אותם בשל הצפיפות הגבוהה שלהם. קשה לאתר את M75 בשל עמימותו ובשל העובדה שאין כוכבים בולטים בסמוך אליו. הוא נמצא כ-5 מעלות מצפון-צפון-מזרח לכוכב ω (אומגה) בקשת וכ-4.15 מעלות מדרום-מערב לכוכב σ (סיגמא) בגדי.

מאפייני הצביר
-------------

אף על פי ש-M75 הוא אחד הצבירים העמומים והקטנים בקטלוג מסיה, הוא למעשה גדול ובהיר ורק בשל המרחק הגדול אליו, כ-67,500 שנות אור, הוא נראה כל כך חיוור. מסתו מוערכת בכ-500,000 מסות שמש, קוטרו כ-130 שנות אור והוא מאיר בעוצמה של פי 180,000 מהשמש. צפיפותו גבוהה במיוחד, חצי ממסתו מרוכזת ברדיוס של כ-9 שנות אור בלבד כך שהוא מסווג כצביר מסוג I - הסוג הדחוס ביותר. 50 כוכבים משתנים התגלו עד היום ב-M75, מהם 38 משתני RR בנבל. הספקטרום של אורו מתאים לקרינת כוכב מסוג ספקטרלי F9. ממדידת ההסחה לאדום של אורו נראה שהוא נע במהירות של כ-190 קילומטר בשנייה בכיוון מערכת השמש.

קישורים חיצוניים
----------------

ויקישיתוף מדיה וקבצים בנושא **M75** בוויקישיתוף
* M75 בקטלוג מסיה באתר SEDS.
* M75, בבסיס הנתונים SIMBAD לגרמי שמיים אסטרונומיים

הערות שוליים
------------

1. 1 2  S. Friedrich, S. Binnewies, R. Stoyan: Atlas of the Messier Objects
2. 1 2 3  W. E. Harris: CATALOG OF PARAMETERS FOR MESSIER'S GLOBULAR CLUSTERS

| קטלוג מסיה |
| --- |
| צבירי כוכבים | M2 • M3 • M4 • M5 • M6 • M7 • M9 • M10 • M11 • M12 • M13 • M14 • M15 • M18 • M19 • M21 • M22 • M23 • M24 • M25 • M26 • M28 • M29 • M30 • M34 • M35 • M36 • M37 • M38 • M39 • M41 • M44 • M45 • M46 • M47 • M48 • M50 • M52 • M53 • M54 • M55 • M56 • M62 • M67 • M68 • M69 • M70 • M71 • M72 • M75 • M79 • M80 • M92 • M93 • M103 • M107 |  |
| גלקסיות | M31 • M32 • M33 • M49 • M51 • M58 • M59 • M60 • M61 • M63 • M64 • M65 • M66 • M74 • M77 • M81 • M82 • M83 • M84 • M85 • M86 • M87 • M88 • M89 • M90 • M91 • M94 • M95 • M96 • M98 • M99 • M100 • M101 • M102 • M104 • M105 • M106 • M108 • M109 • M110 |
| ערפיליות | M1 • M8 • M16 • M17 • M20 • M27 • M42 • M43 • M57 • M76 • M78 • M97 |
| אחרים | M40 • M73 |
| שארל מסיה • קטלוג קלדוול • הקטלוג הכללי החדש |
ר' יוסף ביגון לפני שנספה בשואה ב-1942
הרב **יוסף ביגון** (תרס"א, 1901 – תמוז תש"ב, 1942) היה איש תנועת המוסר ואיש חינוך יהודי ליטאי שפעל בפולין. כיהן כמשגיח בישיבת עץ חיים בהיידה שבבלגיה. נספה בשואה.

תולדותיו
--------

נולד בויסוקי שבליטא הפולנית. בתקופת מלחמת העולם הראשונה למד בישיבת רמיילס שבווילנה, בשנות ה-20 למד בישיבת גרודנה ובישיבת מיר, והיה מתלמידי המשגיח הרב ירוחם ליבוביץ.

בשנות ה-30 עבר להתגורר בוורשה והיה פעיל מאוד בתחום החינוך היהודי והתורני בעיר. במשך תקופה התגורר בקרקוב, ואף בה המשיך בפעילותו החינוכית והמוסרית.

בקרקוב לימדה אשתו, חנה לבית גרוספלד, בסמינר למורות "בית יעקב". וגם הוא היה פעיל בסמינר הזה, וברשת החינוך של "בית יעקב" בפולין כולה.

היה בקשר קרוב עם האדמו"ר רבי משה'ניו פרידמן מבויאן-קראקא. באותה תקופה העלה על הכתב, ביידיש, תוכנית הצלה רוחנית חינוכית לנוער היהודי בזמננו והפיץ אותה במטרה לעודד נדיבים יהודים בארצות הברית לממנה. לימים היא יצאה כחיבור בעברית, תחת השם "עינא פקיחא" - "הבו גודל", בעריכתו ותרגומו של תלמידו אליהו כי טוב.

ראש ישיבת עץ חיים בהיידה שבבלגיה, הרב שרגא פייבל שפירא, הזמינו לכהן כמשגיח בישיבתו. במשך תקופה הוא שהה בישיבה ומסר שיחות מוסר לתלמידים.

היה בקי בתורת הרמח"ל. בשנת 1934 ההדיר והוציא לאור את ספרו של הרמח"ל "דרך השם", והוסיף עליו את פירושו "אור הדרך" וכן "שבילי הדרך" – מקבילות משאר ספרי הרמח"ל. בשנת 1936 הוציא לאור את "ילקוט ידיעות האמת" בשני חלקים, הכוללים כמה מספרי הרמח"ל.

נספה במחנה ההשמדה אושוויץ, בתחילת חודש תמוז תש"ב (1942).

קישורים חיצוניים
----------------

* יוסף ביגון (1901-1942), דף שער בספרייה הלאומית

הערות שוליים
------------

1. ↑  מאיר וונדר, **אנציקלופדיה לחכמי גליציה**, ח"א, תשל"ח. עמ' 478.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007311352905171
* GND: 1077019416
* VIAF: 241272532
* WorldCat: viaf-241272532

 |
**הונגריה נגד אל סלוודור** היה המשחק השני ששוחק בבית 3 של שלב הבתים הראשון במונדיאל 1982. המשחק נערך באצטדיון מנואל מרטינס ולרו בעיר אלש, שבספרד ב-15 ביוני בין נבחרות הכדורגל של הונגריה ואל סלוודור. הונגריה ניצחה במשחק 10–1, ורשמה את התוצאה הגדולה ביותר בתולדות גביע העולם בכדורגל לגברים.

המחליף ההונגרי לאסלו קיש הבקיע שלושער, השלושער היחיד שהובקע במונדיאל על ידי מחליף עד היום, והמהיר ביותר אי פעם במונדיאל, בטווח של שבע דקות בלבד.

רקע כללי
--------

נבחרת הונגריה הגיעה בשיאה לגמר מונדיאל 1938 ו-1954. ההעפלה של אל סלוודור למונדיאל נעשתה כשהמדינה הייתה בעיצומה של מלחמת האזרחים באל סלוודור.

ההכנה של אל סלוודורים למונדיאל הושפעה כתוצאה מהמלחמה. הם התקשו לשחק משחקי הכנה וידידות ואימונים הופסקו לעיתים קרובות. על פי הדוח הטכני של המונדיאל:

> "לאל סלוודור הייתה תוכנית הכנה טובה מאוד לטורניר המונדיאל, בעיקר עם דגש על סיבולת, מהירות וכוח. התוכנית הייתה מאוד מעניינת, אבל כפי שקרה, הנסיבות הפוליטיות המיוחדות באל סלווד מנעו את ביצוע השלב האחרון בצורה מרוכזת כפי שהייתה רוצה בעצם."
> 
> 

נבחרת אל סלוודור שלחה סגל של 20 איש בלבד (בניגוד לסגל של 22) מסיבות כלכליות למיניהן. מנגד, נבחרת הונגריה שלחה סגל מלא. נבחרת אל סלוודור הייתה הנבחרת האחרונה שהגיעה לספרד לפני המונדיאל, שהגיעה 3 ימים לפני המשחק מול הונגריה. ערב המשחק צפו שחקניה של הנבחרת בסרטון של נבחרת הונגריה בפעולה, שנרכש מסוכן ספרדי.

הגרלת שלב הבתים של מונדיאל 1982 הגרילה את נבחרות הונגריה ואל סלוודור עם נבחרות ארגנטינה ובלגיה בבית 3. למרות נצחונה על אל סלוודור, נבחרת הונגריה כשלה בניסיונה להעפיל לסיבוב השני של הטורניר, לאחר שהפסידה לארגנטינה וסיימה בתיקו מול בלגיה.

ניצחון זה הוא בעל הפרש השערים הגדול ביותר במונדיאל לצד ניצחון יוגוסלביה 9–0 על זאיר במונדיאל 1974, בעל הפרש השערים הזהה.

ראו גם
------

* מונדיאל 1982
* משחקי כדורגל מרובי שערים

הערות שוליים
------------

1. ↑  "World Cup: 25 stunning moments … No18: El Salvador humiliated in Spain". *Guardian*. 20 במאי 2014. נבדק ב-2 באפריל 2015. `{{cite web}}`:  (עזרה)
2. ↑  Richards, Alex (9 ביולי 2014). "5 biggest World Cup thrashings after Brazil's humiliation against Germany". *Daily Mirror*. נבדק ב-11 ביולי 2014. `{{cite news}}`:  (עזרה)
3. ↑  "Laszlo Kiss". *The Times of India*. 8 ביוני 2010. נבדק ב-11 ביולי 2014. `{{cite news}}`:  (עזרה)
4. ↑  Marotzke, Heinz; Hussy, René. *1982 FIFA World Cup in Spain* (PDF). FIFA. p. 95. אורכב מ-המקור (PDF) ב-6 בספטמבר 2015. נבדק ב-21 ביוני 2018. `{{cite book}}`:  (עזרה)
**Next Insurance** היא חברת ביטוח דיגיטלית אמריקאית המתמקדת בביטוח עסקים קטנים.

היסטוריה
--------

החברה הוקמה כחברת הזנק ישראלית בשנת 2016 על ידי היזמים גיא גולדשטיין (מנכ"ל החברה), אלון חורי (סמנכ"ל טכנולוגיה) וניסים טפירו (סגן נשיא למחקר ופיתוח). החברה מעסיקה, נכון לספטמבר 2022, כ-750 עובדים. מיקוד החברה הוא עסקים קטנים כגון מאמני כושר, חנויות, סוכני נדל"ן, מסעדות ועוד. לעסקים אלו החברה מספקת כיסויים ביטוחיים כגון ביטוח עסק, ביטוח אחריות מקצועית, ביטוח כלים וציוד וביטוחים נוספים.

מטה החברה שוכן בפאלו אלטו, קליפורניה ומשרדה המרכזי בישראל שוכן בכפר סבא.

החברה היא "חד קרן", כינוי המוענק בתעשיית ההייטק לחברות הזנק פרטית המגיעות לשווי של מעל מיליארד דולר אמריקאי. החברה הגיעה לנקודת ציון זו לאחר שגייסה סכום של 250 מיליון דולר בחודש ספטמבר 2019.

החברה גייסה עד היום הון בסך 881 מיליון דולר בחמישה סבבי גיוס. הסיבוב השישי (Series E) על סך 250 מיליון דולר נוספים הוכרז בחודש מרץ 2021 והביא את החברה לשווי שוק של מעל 4 מיליארד דולר. גיוסי החברה הגיעו הן מקרנות הון סיכון כגון TLV Partners ו-Oren Ventures של המשקיע הישראלי אורן זאב, Group 11 של דובי פרנסס והן מקרונות השקעה של חברות, כדוגמת קרן ההשקעות של חברת האשראי אמריקן אקספרס או קרן ההשקעות של חברת הביטוח Munich Re.

קישורים חיצוניים
----------------

* אתר האינטרנט הרשמי של Next Insurance
* Next Insurance, ברשת החברתית טוויטר

* Next Insurance, ברשת החברתית LinkedIn

* Next Insurance, סרטונים בערוץ היוטיוב

הערות שוליים
------------

1. ↑  Mary Ann Azevedo, Next Insurance Raises $250M at $1B Valuation To Help SMBs Get Coverage, Crunchbase News, ‏7 באוקטובר 2019 (באנגלית)
2. ↑  Sophia Kunthara, Next Insurance Lands $250M Series D, Crunchbase News, ‏23 בספטמבר 2020 (באנגלית)
פירוש נוסף ערך זה עוסק בשחקן כדורסל יואב בר. אם התכוונתם לשף, ראו יואב בר (שף).
יואב בר, מאי 2006
**יואב ראובן בר** (נולד ב-27 בספטמבר 1974 ברמת השרון) הוא כדורסלן ישראלי. בר שיחק במהלך הקריירה בקבוצות שונות בליגת העל ובליגה הלאומית וכן בהונגריה. גובהו 2.00 מטרים והוא משחק בעמדת הפורוורד.

קריירה
------

בר החל את דרכו בקבוצת הנוער של א.ס. רמת השרון, בה שיחק לצידו של גיא קנטור. בעונת 1991/92 החל לשחק בקבוצה הבוגרת של רמת השרון, ששיחקה אז בליגה הלאומית. אחרי 3 עונות בקבוצה זו, ועונה אחת במכבי רחובות, הצטרף, ב-1995, להפועל תל אביב ששיחקה בליגת העל ובגביע קוראץ'. בסיום עונתו השנייה ירדה הקבוצה ליגה, ובר נשאר בקבוצה גם בשתי העונות בהן שיחקה בליגת המשנה, וכן נשאר לעונה רביעית, בה שבה לליגת העל. רק בעונה זו (1998/99) זכה לדקות משחק משמעותיות. עם זאת, בסיום העונה עזב את הקבוצה, ושב לקבוצת נעוריו, רמת השרון, ששיחקה בליגה הארצית.

בשנים שלאחר מכן החליף בר קבוצה בכל שנה. אחרי אותה עונה ברמת השרון שב למכבי רחובות (בליגה הלאומית), ולאחר מכן שוב בהפועל תל אביב, ואחר כך באליצור רמלה, עירוני רמת גן, מכבי ראשון לציון ומכבי גבעת שמואל (3 האחרונות בליגת העל). 

את עונת 2004/05 פתח שוב במכבי ראשון לציון. אף שהצטיין בניצחון הראשון אי פעם של הקבוצה על מכבי תל אביב בהיכל הספורט יד אליהו בו קלע 18 נקודות, שוחרר מהקבוצה במהלך העונה. בר טען כי שוחרר בשל המלצה של נומרולוג למאמן הקבוצה, גיא גודס. גודס עצמו טען כי בר שוחרר משום שפגע במרקם החברתי של הקבוצה. לאחר שחרורו הצטרף לקבוצת אלבאקומפ מהליגה ההונגרית, עימה גם השתתף בגביע האתגר של פיב"א, והיה הישראלי הראשון ששיחק בליגה זו. בסיום העונה שב לישראל, והצטרף להפועל גבעתיים, בשורותיה שיחק עונה אחת.

בסוף שנת 2006 עזב בר את הכדורסל המקצועני, והצטרף לקבוצת הפועל אוסישקין מהליגה החמישית, שהוקמה בידי אוהדי הפועל תל אביב. במקביל, הוא עובד באתר האינטרנט של TheMarker‏.
כיום משחק בקבוצת המילואים של הפועל תל אביב-הפועל "עודפים" תל אביב.

חייו האישיים
------------

לבר תואר ראשון בפסיכולוגיה ותקשורת מאוניברסיטת תל אביב. במהלך לימודיו הצטרף לנבחרת הכדורסל של האוניברסיטה, שזכתה באליפות בשנת 2004.

בשנת 2007 השתתף בעונה הראשונה של תוכנית המציאות "הישרדות 10", והודח ממנה שני.

יואב הוא אחיו של הטניסאי נועם בר.

קישורים חיצוניים
----------------

ויקישיתוף מדיה וקבצים בנושא **יואב בר** בוויקישיתוף

* אורי שלף, בקבוצה הוא עדיין שורד, וואלה, 14 בדצמבר 2007
* יואב בר באתר הישרדות

הערות שוליים
------------

1. ↑  מרכז הריהוט ראשון לציון -מכבי עלית ת"א, אתר שגבספורט, 29 בנובמבר 2004.
2. ↑  אור שקדי, בוס חדש בראשון?, אתר ספסל, 26 בינואר 2005.
3. ↑  גלי גינת, "מעצבן", **זמן השרון** 28.12.2007, עמ' 60.
הונדה S800
הונדה S800
**הונדה S800** (באנגלית: **Honda S800**) היא מכונית ספורט בתצורות קבריולה (2 מושבים) ובתצורת קופה (4 מושבים), מסוג "מכונית קיי" אשר יוצרה על ידי חברת הונדה היפנית בין השנים 1966–1970. 

יורש ה"הונדה S800" היה דגם ה"הונדה S2000".

מנועי דגם "הונדה S800" הורכבו בדגם הסטיישן הונדה L700.

תצורות ה"הונדה S800"
--------------------

* 2 דלתות - קופה (4 מושבים)
* 2 דלתות - קבריולה (2 מושבים)

מכוניות הקיי
------------

קבוצת מכוניות אלו מכונה ביפנית קייג'ידושה (שמשמעותו רכב קל) ובאנגלית נהוג לכנות את מכוניות הקבוצה קייקארס. מאפייני מכוניות אלו מוכתבים על ידי תקנות רישוי יפניות הנותנות הקלות באגרות רישוי, מיסוי, תנועה וחנייה ברחבי יפן. 

התקנות הוצגו לראשונה ב-1949 לאחר מלחמת העולם השנייה כדי לקדם ייצור מכוניות זולות וברבות השנים הפכו לרלוונטיות בניסיון לטפל בצפיפות הגדולה בערים. התקנות הראשונות הגבילו את אורך המכונית ל-2.8 מטר ומנוע 150 סמ"ק, אך במהרה עודכנה ההגבלה ל-360 סמ"ק. 

עם השנים הועלו הספים השונים והתקנות הנוכחיות מ-1998 מגבילות לנפח של 660 סמ"ק, אורך של 3.39 מטר והספק מרבי של 64 כ"ס. דוגמה למכוניות קיי: סוזוקי ספסיה, סוזוקי פאלט, הונדה S500.

תמונות
------

* הונדה S800 - מבט לתא הנהג ולוח מחוונים הונדה S800 - מבט לתא הנהג ולוח מחוונים
* הונדה S800, קבריולטהונדה S800, קבריולט
* הונדה S800, קופההונדה S800, קופה
* מנוע הונדה S800 מנוע הונדה S800
* הונדה S800, דגם קופההונדה S800, דגם קופה

ראו גם
------

* הונדה
* הונדה S500
* הונדה S600

קישורים חיצוניים
----------------

ויקישיתוף מדיה וקבצים בנושא **הונדה S800** בוויקישיתוף
* הונדה S800 (1:36 דקות) (יו-טיוב)

הערות שוליים
------------

1. ↑  "הונדה S800" web.archive.org/web/20041211185028
**קריאמה אדומת-רגל** (שם מדעי: *Cariama cristata*) היא מין של עוף טורף יבשתי ממשפחת הקריאמיים, שמצוי באמריקה הדרומית. תחום תפוצתה מתפרש מברזיל לדרום נהר האמזונס, אורוגוואי וצפון ארגנטינה.

מאפיינים
--------

בית הגידול המועדף עליה הוא ערבות עשב. אורכה נע בין 75 ל-90 ס"מ, ומשקלה כ-1.5 ק"ג. הרגליים, הצוואר והזנב ארוכים יחסית. הניצוי חום בהיר בצוואר, בבטן ובראש, וחום נייטרלי בשאר הגוף. קצה הזנב לבן, הרגליים והמקור אדומים; העיניים צהובות. הנוצות בבסיס המקור מזדקרות למעין ציצה. הזכר והנקבה זהים.

קריאתה דמוית-היללה של הקריאמה נשמעת למרחוק. במהלך הקריאה, הזכר מטה את ראשו לאחור. בדרך כלל הקריאמות משמיעות את קריאתן מוקדם בבוקר.

בתי הגידול המועדפים על הקריאמות הם ערבות עשב; למרות שהן עשויות לעיתים לחיות במישורי עשב לחים בסמוך לנהר, כמעט לעולם לא יימצאו בשדות או בביצות. בדרך כלל נצפים פרט יחיד או זוג, אם כי משפחת קריאמות עשויה ליצור קבוצה של כ-4 פרטים. הקריאמה הולכת בדרך כלל וכמעט לא עפה; היא יכולה לרוץ מהר יותר מבני אדם, במהירות של עד 25 קמ"ש, לפני שתעוף.

הקן מוקם על הקרקע, בשיחים או על עץ בגובה של עד 3 מ' מעל הקרקע. במקרה שהקן מוקם מעל הקרקע, ההורים קופצים לתוכו בדרך כלל, וכמעט לא עפים אליו.

הקריאמה אדומת-הרגל היא אוכלת-כול. תזונתה כוללת פרוקי-רגליים (כגון חגבים, חיפושיות, נמליים ועכבישאים), זחלי חרקים, לטאות, דו-חיים, נחשים, מכרסמים ובעלי חוליות אחרים; לעיתים, גרגרי תירס ויבולים אחרים, ופירות בר. בשביה, וכנראה גם בטבע, היא אוכלת גם ביצים ואפרוחים של מיני ציפורים אחרים.

גלריה
-----

* 
* 
*

קישורים חיצוניים
----------------

ויקישיתוף מדיה וקבצים בנושא **קריאמה אדומת-רגל** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
 |

הערות שוליים
------------

1. ↑  קריאמה אדומת-רגל באתר הרשימה האדומה של IUCN
פירוש נוסף ערך זה עוסק בצביר כדורי. אם התכוונתם לדגם של מטול רקטות, ראו בזוקה (כלי נשק).

**M9** (מ-**Messier 9**, נקרא גם **NGC 6333**) הוא צביר כדורי בקבוצת הכוכבים נושא הנחש הנמצא במרחק של כ-25,800 שנות אור ממערכת השמש ומכיל לפחות 100,000 כוכבים.

היסטוריה
--------

הצביר התגלה על ידי שארל מסיה בשנת 1764 ותואר על ידיו בקטלוג מסיה כ"ערפילית חסרת כוכבים". רק בשנת 1783 גילה האסטרונום ויליאם הרשל שזהו צביר.

בהירות נראיתו של הצביר היא מדרגה 7.7 כך שהוא עמום יחסית, בעיקר ביחס לצבירים M10 ו-M12 הנמצאים באותה קבוצת כוכבים ומרשימים בהרבה, וניתן להבחין בו רק באמצעות משקפת איכותית או טלסקופ. על מנת לצפות בכוכבי הצביר, שהבהירים שבהם הם מדרגת בהירות 13.5 יש צורך בטלסקופ בינוני מאיכות טובה. בשל עמימותו קשה לאתר אותו, אך הוא נמצא כ-3 מעלות דרומית מזרחית לכוכב η בנושא הנחש, מעט מזרחית לקו המחבר אותו עם הכוכב ξ בנושא הנחש.

מאפייני הצביר
-------------

צורתו של M9 היא מעט אליפטית וקוטרו כ-90 שנות אור. מרחקו ממערכת השמש הוא כ-25,800 שנות אור כך שגודלו הזוויתי הוא כ-12 דקות קשת. צפיפותו ממוצעת ועד היום התגלו בו 13 כוכבים משתנים. עוצמת ההארה הכוללת של הצביר היא פי 120,000 מעוצמת ההארה של השמש והספקטרום הכולל של אור הצביר מתאים לסוג ספקטרלי F2. 

M9 הוא אחד מהצבירים הקרובים ביותר למרכז הגלקסיה והשפעת הכבידה של מרכז הגלקסיה היא ככל הנראה הסיבה לאליפטיות שלו. מרחקו ממרכז הגלקסיה הוא כ-5,500 שנות אור בלבד, והוא מתרחק ממערכת השמש במהירות של כ-225 ק"מ לשנייה.

בסמוך ל-M9 נמצאים שני צבירים כדוריים נוספים קטנים ועמומים ממנו שאינם נכללים בקטלוג מסיה: כמעלה ו-20 דקות קשת מצפון מזרח ל-M9 נמצא NGC 6356 שבהירותו היא מדרגה 8.25 וגודלו הזוויתי כ-8 דקות קשת, ובמרחק דומה דרומית-מזרחית ל-M9 נמצא NGC 6342 שבהירותו היא מדרגה 9.7 וגודלו הזוויתי כ-3 דקות קשת. ממערב ל-M9 נמצאת ערפילית הבליעה ברנרד 64, שמרכזה במרחק של כחצי מעלה מהצביר ושוליה מגיעים ככל הנראה עד לצביר ומסתירים חלק מאורו, בעיקר בחלקו הצפון-מערבי.

קישורים חיצוניים
----------------

ויקישיתוף מדיה וקבצים בנושא **M9** בוויקישיתוף
* M9 בקטלוג מסיה באתר SEDS.
* M9, בבסיס הנתונים SIMBAD לגרמי שמיים אסטרונומיים

הערות שוליים
------------

1. ↑  W. H. Finlay: Concise catalog of deep-sky objects p. 11

| קטלוג מסיה |
| --- |
| צבירי כוכבים | M2 • M3 • M4 • M5 • M6 • M7 • M9 • M10 • M11 • M12 • M13 • M14 • M15 • M18 • M19 • M21 • M22 • M23 • M24 • M25 • M26 • M28 • M29 • M30 • M34 • M35 • M36 • M37 • M38 • M39 • M41 • M44 • M45 • M46 • M47 • M48 • M50 • M52 • M53 • M54 • M55 • M56 • M62 • M67 • M68 • M69 • M70 • M71 • M72 • M75 • M79 • M80 • M92 • M93 • M103 • M107 |  |
| גלקסיות | M31 • M32 • M33 • M49 • M51 • M58 • M59 • M60 • M61 • M63 • M64 • M65 • M66 • M74 • M77 • M81 • M82 • M83 • M84 • M85 • M86 • M87 • M88 • M89 • M90 • M91 • M94 • M95 • M96 • M98 • M99 • M100 • M101 • M102 • M104 • M105 • M106 • M108 • M109 • M110 |
| ערפיליות | M1 • M8 • M16 • M17 • M20 • M27 • M42 • M43 • M57 • M76 • M78 • M97 |
| אחרים | M40 • M73 |
| שארל מסיה • קטלוג קלדוול • הקטלוג הכללי החדש |
איברי הקבוצה M (בכחול) חסומים מלעיל על ידי הנקודות החומות והנקודה הירוקה. הנקודה הירוקה היא החסם הקטן ביותר ולכן היא הסופרמום

|  |
| --- |
| 
בערך זהנעשה שימושבסימנים מוסכמיםמתחום המתמטיקה.להבהרת הסימניםראו סימון מתמטי. |

**אִינְפִימוּם וסוּפְּרִמוּם** (לפעמים נקראים **חסם תחתון** ו**חסם עליון**) הם מושגי יסוד באנליזה מתמטית. אינפימום הוא החסם מלרע (מלמטה) הגדול ביותר של קבוצה נתונה. סופרמום הוא החסם מלעיל (מלמעלה) הקטן ביותר של הקבוצה. אם a הוא האינפימום של A נסמן {\displaystyle \inf(A)=a}. באופן דומה אם **הפענוח נכשל (SVG (אפשר להפעיל MathML בעזרת הרחבת דפדפן): תשובה בלתי־תקינה ("Math extension cannot connect to Restbase.") מהשרת "http://localhost:6011/he.wikipedia.org/v1/":): a**
 הוא הסופרמום של הקבוצה A נסמן {\displaystyle \sup(A)=a}.

הגדרה פורמלית
-------------

* חסם מלעיל \ x של \ A ייקרא **חסם עליון** (**סוּפְּרִמוּם**) של \ A אם לכל חסם מלעיל \ y של \ A מתקיים \ x\le y.

נהוג לסמן את החסם העליון של \ A ב-\sup A.
אם x\isin A אז \ x יקרא ה**מקסימום** של A ומסמנים x=\max A.
* חסם מלרע \ x של \ A ייקרא **חסם תחתון** (**אִינְפִימוּם**) של \ A אם לכל חסם מלרע \ y של \ A מתקיים \ y\leq x.

נהוג לסמן את החסם התחתון של \ A ב-\inf A.
אם x\isin A אז \ x יקרא ה**מינימום** של A ומסמנים x=\min A.

מאפיינים
--------

המושגים אינפימום וסופרמום דומים במידת מה למקסימום ומינימום. האינפימום עשוי להיות גם מינימום – אם ורק אם הוא שייך לקבוצה. באופן דומה, נאמר על סופרמום שהוא מקסימום אם ורק אם הוא שייך לקבוצה. אם לקבוצה A יש מקסימום אז הוא בהכרח סופרמום ואם לקבוצה יש מינימום אז הוא בהכרח אינפימום.

באנליזה אינפימום וסופרמום שימושיים יותר מאשר מינימום ומקסימום. כך למשל בקבוצת המספרים הממשיים החיוביים ({\displaystyle \mathbb {R} \_{>0}=\left\{x\in \mathbb {R} \mid x>0\right\}}) אין מינימום. זאת משום שניתן לחלק כל מספר בקבוצה במספר טבעי ובכך למצוא מספר ממשי קטן יותר אשר שייך לקבוצה. אף על פי כן קיים בדיוק אינפימום אחד והוא אפס. אפס קטן מכל מספרים הממשיים החיוביים וגדול יותר מכל מספר ממשי אשר יכול לשמש כגבול התחתון.

על פי אקסיומת השלמות, לכל קבוצת מספרים ממשיים החסומה מלמעלה ואינה ריקה קיים סופרמום. מאקסיומה זו נובע גם כי לכל קבוצת מספרים ממשיים החסומה מלמטה ואינה ריקה קיים אינפימום. לפיכך לא לכל קבוצה יש בהכרח אינפימום או סופרמום. לדוגמה, קבוצת המספרים הממשיים לא חסומה מלעיל ולא חסומה מלרע ולכן בפרט אין לה אינפימום או סופרמום.

דוגמאות
-------

### אינפימום

* {\displaystyle \inf\{1,2,3,\ldots \}=1}
* {\displaystyle \inf\{x\in \mathbb {R} \mid 0<x<1\}=0}
* {\displaystyle \inf\{x\in \mathbb {Q} \mid x^{3}>2\}={\sqrt[{3}]{2}}}
* {\displaystyle \inf \left\{(-1)^{n}+{\tfrac {1}{n}}\mid n=1,2,3,\ldots \right\}=-1}

### סופרמום

* {\displaystyle \sup\{x\in \mathbb {R} \mid 0<x<1\}=\sup\{x\in \mathbb {R} \mid 0\leq x\leq 1\}=1}
* {\displaystyle \sup \left\{(-1)^{n}-{\tfrac {1}{n}}\mid n=1,2,3,\ldots \right\}=1}
* {\displaystyle \sup\{a+b\mid a\in A,b\in B\}=\sup A+\sup B}
* {\displaystyle \sup\{x\in \mathbb {Q} \mid x^{2}<2\}={\sqrt {2}}}

קישורים חיצוניים
----------------

ויקישיתוף מדיה וקבצים בנושא **אינפימום וסופרמום** בוויקישיתוף
* ד"ר אביב צנזור, 04 - סופרמום ואינפימום, בערוץ היוטיוב של הטכניון, ‏12 באוקטובר 2015
**אולריך פון הוטן** (גרמנית: Ulrich von Hutten; ‏21 באפריל 1488 - 29 באוגוסט 1523) היה אביר, משורר והומניסט גרמני.

חייו
----

אולריך נולד למשפחת האצילים פון הוטן, שהתגוררה בטירת שטקלנברג שבמדינת אסן, ואביו ייעד אותו לכמורה, ולשם כך שלח אותו למנזר בפולדה, אך אב המנזר שם לב לנטיית נפשו הלירית, והצליח להוציא אותו משם. לאחר מכן הסתכסך עם אביו, שדרש ממנו ללמוד משפטים, ואילו הוא נמשך לשירה, לפילוסופיה ולתאולוגיה. בשל כך הגיע כמעט לפת לחם, עד שמזכיר החצר של מיינץ, אייטלוולף פון שטיין, לקח אותו תחת חסותו. מאז למד אולריך באוניברסיטאות שונות בגרמניה, ובין השאר למד אצל יוהנס רויכלין, והפך בהשפעתו להומניסט. לאחר מכן התיידד עם מרטין לותר. הוא היה אף מכותבי "מכתבי אנשים חשוכים" שהוציאו מתנגדי הדומיניקנים אחרי 1510, בעקבות מאבקם של הדומיניקנים נגד רויכלין.

לאחר שהתחילו לנוע גלגלי תנועת הרפורמציה (1517), הצטרף אולריך במלוא המרץ וההתלהבות לתנועה הפרוטסטנטית וניסה לשכנע את הקיסר החדש, קרל החמישי, שהיה ידידו, וכן את הנסיך הבוחר אלברט ממיינץ, אך ללא הצלחה.

ב-1522 הקים ביחד עם ידידו, איש הצבא פרנץ פון סיקינגן ברית אבירים למען הרפורמציה "אבירי המהפכה", וניסו לתקוף את ארצו של הנסיך הבוחר מטריר, אך הובסו.

בסוף ימיו ניסה להשפיע על מלומדים שונים, שהנודע שבהם היה ארסמוס מרוטרדם, אך הלה סירב להפגש עמו, על אף שאולריך הגיע, כמעט גוסס, עד בזל במיוחד בשביל להיפגש עמו.

אולריך מת ב-1523 בציריך ממחלת העגבת והוא אחד המקרים הראשונים המתועדים של מתים ממחלה זו.

קישורים חיצוניים
----------------

ויקישיתוף מדיה וקבצים בנושא **אולריך פון הוטן** בוויקישיתוף
* אולריך פון הוטן, באתר אנציקלופדיה בריטניקה (באנגלית)
* יצחק מור, ‏ביקורת על הספר "מכתבי אנשים חשוכים", **השילוח** 11, ספטמבר 2018.
* אולריך פון הוטן (1488-1523), דף שער בספרייה הלאומית
* כתבי אולריך פון הוטן בפרויקט גוטנברג (באנגלית)

הערות שוליים
------------

1. ↑  תרגום לעברית, מאת נתן רון, יצא לאור בשנת 2018 ב"הוצאת קדימה"
2. ↑  Ellis Dye. (2004). *Love and Death in Goethe: One and Double*. Camden House Inc. p.70. מסת"ב 978-1571133007

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007262842605171
* BIBSYS: 90385982
* BNE: XX1308006
* BnF: cb130924946 (data)
* CANTIC: a10395696
* CiNii: DA0549419X
* GND: 118555049
* HDS: 021507
* ICCU: BVEV023570
* ISNI: 0000 0001 2283 1559
* LCCN: n50082380
* LNB: 000171204
* NDL: 00620852
* NKC: jn20000700748
* NLA: 35786456
* NLG: 227504
* NLP: A18103509
* NTA: 068805101
* RERO: 02-A000082399
* SELIBR: 261664
* SNAC: w6cg17qr
* SUDOC: 032208057
* Trove: 1087369
* VcBA: 495/19283
* VIAF: 95193756
* WorldCat: lccn-n50082380

 |
**מגן דמיאנסק** (גרמנית: Ärmelschild Demjansk) היה עיטור צבאי שהוענק בזמן מלחמת העולם השנייה לחיילים שלחמו באזור דמיאנסק, מול כוחות הכיתור הסובייטים במבצע דמיאנסק.

העיטור מסמל את ההצלחה הגרמנית בעמידה מול הכוחות הסובייטים (בין היתר באמצעות הפעלה מוצלחת של רכבת אווירית) ואת פריצת המצור. העיטור נוסד על ידי אדולף היטלר ב 25 באפריל 1943, והוענק עד ל-1 ביולי 1944 .

עיצוב
-----

מגן בגודל 51 מ"מ על 92 מ"מ במשקל 16–32 גרם (תלוי בציפוי).

בראש המגן עומד עיט הרייך פורס כנפיים האוחז בטפריו זר עלי דפנה המקיפים צלב קרס. משני צידי הזר עומדים פילבוקסים ומתחתיו הכיתוב "DEMJANSK".

החלק המרכזי של המגן כולל שתי חרבות מוצלבות ובראשן ברקע מטוס חד מנועי. קיימות שתי גרסאות של העיטור הנבדלות זו מזו בצורת המדחף (ישר או מעוקל).

האות יוצר בתחילה מאבץ מצופה כסף, אך לבסוף נפסק הציפוי משיקולי תקציב. האות הוצמד לחלק העליון של השרוול השמאלי של המדים על רקע שהשתנה בין הזרועות השונות על פי הפירוט:

* ירוק- אפור בהיר (אפור שטח)  - חיל היבשה
* כחול - לופטוואפה
* שחור - יחידות שריון (פנצר)
* אפור שטח - ואפן אס אס

האות בצורתו המלאה נענד על מדים בלבד, אך צורפה אליו סיכה לענידה על בגדים אזרחיים.

מקבל העיטור היה מקבל 5 העתקים של העיטור ותעודה המעידה על הזכאות. בעיטור שלאחר המוות קיבלה משפחת החייל עותק אחד של העיטור ותעודה המעידה על הזכאות.

תעודת זכאות לעיטור

זכאות לעיטור
------------

כוחות צבא היבשה, כולל הואפן אס אס: שירות באזור כיס דמיאנסק במשך 60 יום, או פציעה תוך כדי שירות באזור.

כוחות הלופטוואפה: 50 גיחות לחימה או אספקה לאזור.

כיום
----

העיטור בגרסת 1957. למעלה ניתן לראות את האות לענידה על בגדים אזרחיים
לאחר המלחמה הוציאה גרמניה המערבית גרסה של האות ללא הסמלים הנאציים. על פי חוק המדליות ענידת האות מותרת לזכאים, בגרסה שאינה כוללת את הסמלים הנאציים.

ראו גם
------

* מבצע דמיאנסק
* מגן נרוויק
* מגן קולם
* מגן קרים
* מגן קובאן
* מגן לפלנד

לקריאה נוספת
------------

* Angolia, John (1987). *For Führer and Fatherland: Military Awards of the Third Reich*. R. James Bender Publishing. ISBN 0912138149.

קישורים חיצוניים
----------------

ויקישיתוף מדיה וקבצים בנושא **מגן דמיאנסק** בוויקישיתוף

הערות שוליים
------------

1. 1 2 3  Angolia 1987, pp. 282, 283.
2. ↑  Angolia 1987, p. 283.
הפרובינקיות הרומיות לאחר 120 לספירה, שהיו מחוברות ביניהם ברשת הדרכים הרומיות
**מפת פויטינגר** (**Tabula Peutingeriana**) היא מפת הדרכים והמחוזות של האימפריה הרומית, אשר נוצרה במאה ה-4 או ראשית המאה ה-5 לספירה, ושורטטה על פי נתונים שהופיעו ברשימת תלמי. המפה מתארת את רשת "שירות הבלדרים" (Cursus publicus) של האימפריה הרומית שהוקמה על ידי אוגוסטוס קיסר (63 לפנה"ס–14 לספירה) על מנת להעביר אגרות מאת השליטים, הסעת פקידי ממשל, והעברת תקבולי מיסים מפרובינקיה רומית אחת לשנייה. היא מתארת את המרחב שבין ספרד ואנגליה במערב ועד הודו במזרח.

מפת פויטינגר התגלתה בגרמניה בשנת 1507 כמגילה צרה וארוכה. המגילה הועתקה במאה ה-13 מהמגילה המקורית של מפת הדרכים העתיקה, שאיננה בידינו, על ידי נזיר בעיר קולמר שבצפון-מזרח צרפת.

במפה מתוארות בלטינית, התחנות והדרכים בארץ והמרחק במילין בין מקום למקום. המפה מציגה דרכים סלולות באופן ברור, ובה בין היתר הערים והמחוזות של ארץ ישראל. ירושלים מסומנת במילים "פעם נקראה ירושלים, היום אליה קפיטולינה" (Antea dicta H(i)erusalem, nunc Aelia Capitolina). הר הזיתים מסומן בקרבתה. במפה יותר מ-550 יישובים. במפה יש הבחנה בין הערים: ערים קטנות סומנו באמצעות ציור בית. ערים חשובות יותר הוקפו בחומה. בערים מסומן מיקום המרחצאות – אתר חשוב להולכי דרכים, כן סומנו בבירור מקומות מנוחה ומקורות מים.

המפה נקראת על שם בעליה קונרד פויטינגר (Konrad Peutinger) (1465–1547), מדינאי ומומחה לעתיקות גרמני. הוא קיבל אותה מקונרד סלטס (Conrad Celtes), שמצא אותה בעיר וורמס ולא הספיק לפרסם אותה לפני מותו. ההעתק הראשון של המפה המקורית כלל 12 קטעים (אחד היה חסר). היא שימשה מפת דרכים ולכן גולגלה לגליל נוח לנשיאה. פויטינגר הכיר בכך שמדובר בהעתק ממפה קדומה של האימפריה הרומית. המפה אצורה בימינו בספרייה הלאומית של אוסטריה, בארמון המלכותי הופבורג שבווינה, והיא כלולה בתוכנית זיכרון עולם של אונסק"ו.

המפה הועתקה עבור הקרטוגרף אברהם אורטליוס ופורסמה אחרי מותו ב-1598. העתק חדש נוצר ב-1887 על ידי קונראד מילר (Konrad Miller), שניסה לשחזר את חלקהּ האבוד ובכללו ספרד, אנגליה והמגרב. העתק זה פורסם ב-1911.

התמונה להלן רחבה, אפשר לגלול אותה באמצעות הסרגל.
אורכה במקור 6.83 מטר ורוחבה 0.34 מטר, והיא נועדה לנשיאה בגליל.


 
ירושלים והר הזיתים במפת פויטינגר (מסומנות באותיות בצבע כתום), אמאוס מסומנת בעיגול אדום

ראו גם
------

* הדרכים ברומא העתיקה

קישורים חיצוניים
----------------

ויקישיתוף מדיה וקבצים בנושא **מפת פויטינגר** בוויקישיתוף
* ישראל פינקלשטיין, ‏הערות גאוגרפיות-היסטוריות לתיאורה של ארץ ישראל במפת פוינינגר, **קתדרה** 8, יולי 1977
* אבישי אלבוים, מפת פויטינגר, בלוג עם הספר
* מפת פויטינגר, באתר אנציקלופדיה בריטניקה (באנגלית)

הערות שוליים
------------

1. ↑  מפת פויטינגר (עותק קונרד מילר, 1887) בספרייה הדיגיטלית Bibliotheca Augustana

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007266583805171
* BNE: XX4798289
* BnF: cb15057536z (data)
* GND: 4173971-1
* HDS: 010307
* LCCN: n83301042
* SUDOC: 101524021
* VIAF: 174191273
* WorldCat (עם VIAF): 174191273

 |
**לחץ אדים** הוא הלחץ (אם האדים מעורבבים עם גזים אחרים, הלחץ החלקי) שהאדים של חומר מסוים מפעילים על פניו במצב של שיווי משקל.

גרף של לחץ אדי מים בהתאם לטמפרטורה
כאשר הלחץ החלקי של נוזל כלשהו שווה ללחץ האדים שלו, הנוזל בחלקו מאוייד: הנוזל והאדים נמצאים בשיווי משקל.

כאשר יש טמפרטורה קבועה:

* אם הלחץ החלקי של הנוזל קטן (ולחץ האדים גדל): הנוזל ילך ויתאדה עד שבסופו של דבר כל הנוזלים יתאדו לגז.
* אם הלחץ החלקי של הנוזל עולה (ולחץ האדים קטן): האדים ילכו ויתעבו עד שבסופו של דבר, כל האדים יתעבו לנוזל.

כאשר הלחץ קבוע והטמפרטורה משתנה:

* במקרה של **ירידת** טמפרטורה: האדים ילכו ויתעבו לנוזל עד שלא יישאר יותר חומר במצב הגזי.
* במקרה של **עליית** טמפרטורה: הנוזל ילך ויתאדה לגז עד שלא יישאר יותר חומר במצב הנוזלי.

בכל לחץ נתון, נקודת הרתיחה של חומר מסוים היא הטמפרטורה שבה לחץ האדים של אותו חומר בצורתו הנוזלית שווה ללחץ בסביבתו.

נקודת ההמראה היא הנקודה בה הלחץ של המוצק, בטמפרטורה נתונה, שווה ללחץ האדים (עבור חומרים הנמצאים בתנאי המראה).

ראו גם
------

* חוק ראול
* לחות
* נקודה משולשת
* קיטור

קישורים חיצוניים
----------------

* לחץ אדים, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007531698705171
* GND: 4148771-0
* LCCN: sh85142070
* NDL: 00575023
* NKC: ph602156

 |
**אלן מארי ג'וזף פאול לואי פרננד לפבר סן-אוגן** (בצרפתית: **Alain Marie Joseph Paul Louis Fernand Lefebvre Saint-Ogan**;‏ 7 באוגוסט 1895 - 22 ביוני 1974) היה קומיקסאי, סופר ומאייר צרפתי. נחשב לאחר מהאבות המייסדים של הקומיקס הפרנקו-בלגי, ובפרט של אסכולת בריסל.

ביוגרפיה
--------

### ילדות ונעורים

אלן סן-אוגן נולד ב-7 באוגוסט 1895 בקולומב, פרבר של פריז שבצרפת, ליוזף לפבר סן-אוגן ולואיז נאטי. אביו היה סופר ועיתונאי. בשנת 1906 נסע סן-אוגן יחד עם אביו, שהתמנה לעורך הראשי של כתב העת *L'Etendard Egyptien*, לקהיר, והחל להתעניין בעיתונאות. בעידודו של אביו הוא אף הקים בגיל 12 מגזין דו-חודשי שצבר למעלה מאלפיים מנויים, כולל ארמאן פלייר, נשיא צרפת באותה העת. במקביל גילה סן-אוגן את כישרונו כמאייר, והציור הראשון שלו התפרסם בשנת 1913 ביומון *Le Matin*.

בשנת 1914 החל ללמוד באקדמיה לאמנות, אך לימודיו נקטעו כשגוייס לצבא הצרפתי עם פרוץ מלחמת העולם הראשונה. במהלך המלחמה פרסם קריקטורות וקומיקס מחתרתי.

### קריירה

לאחר המלחמה הצטרף סן-אוגן לאגודת הקריקטוריסטים הצרפתית והחל לאייר בשבועון *Le Dimanche Illustré* וביומון *L'Intransigeant*. הוא נחשב לקומיקסאי יוצא דופן משום שהיה בין הראשונים שהשתמשו בטכניקות מודרניות יותר, שמקורן בארצות הברית, כגון חלוקה למסגרות תמונה, שמירה על רצף תנועתי בין המסגרות ובעיקר שימוש בבועות דיבור.

עטיפת כתב העת *Cadet-Revue*, בעריכתו ואיורו של סן-אוגן
בשנת 1925 החל לפסם את הקומיקס הידוע ביותר שלו, *Zig et Puce*, שעסק בשני נערים ואלקה חדת-מקור שעוברים הרפתקאות שונות במהלך נסיונותיהם הכושלים להגיע לאמריקה. בשנים 1920–1930 המשיך באיור ויצירת קומיקס לילדים. במהלך מלחמת העולם השנייה קהל היעד שלו הפך למבוגר יותר והוא החל לעסוק בקולנוע ובספרות. בנוסף הפך לבעל טור קבוע ברשת הרדיו הצרפתית RTL.

בשנת 1941 הפך סן-אוגן לעורך הראשי של מגזין הילדים *Benjamin*, וכן לעורך ולמאייר הראשי של כתב העת *Cadet-Revue*. בנוסף כתב כמה רומנים. בשנת 1950 עובדו סיפורי Zig et Puce לקולנוע ושודרו על ידי תחנת הרדיו הצרפתית France Inter.

### זיקנה ומוות

משנת 1963 ואילך הפסיק סן-אוגן לצייר את Zig et Puce, והזיכיון עבר לידיו של הקומיקסאי גרג (אנ'), שהמשיך לפרסם את הקומיקס במגזין טינטין.

בשנת 1973 מונה סן-אוגן לנשיא הכבוד של פסטיבל הקומיקס הבינלאומי בטולוז. שנה לאחר מכן קיבל את תואר נשיא הכבוד של פסטיבל הקומיקס הבינלאומי באנגולם, אך היה זקן וחלש מכדי להגיע. שבועות מספר לאחר מכן, ב-22 ביוני 1974, הוא נפטר. פרסי הפסטיבל נקראו על שם אלפרד, האלקה מ-Zig et Puce, עד שנת 1988.

קישורים חיצוניים
----------------

* ביוגרפיה של אלן סן אוגן באנציקלופדיית למביק

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14025776h (data)
* GND: 1066500363
* ICCU: CUBV138819
* ISNI: 0000 0001 2129 6515
* LCCN: n90668727
* NKC: xx0254206
* NTA: 071783849
* RKD: 322664
* SUDOC: 027118894
* ULAN: 500198720
* VIAF: 41846182
* WorldCat: lccn-n90668727

 |
*Lacerta viridis*
**לטאה** (שם מדעי: *Lacerta*), הוא סוג של זוחלים קטנים ממשפחת הלטאיים החיים באירופה, אסיה ואפריקה.

בסוג זה לטאות קטנות שצבעם העיקרי ירוק בהיר והם בעלי זנב ארוך, ראש גדול ורגליים קצרות. הם פעילי יום ברובם ומחפשים חרקים ויצורים קטנים נוספים.

הלטאות יכולות להשיר את זנבם כאשר הוא נתפס בפיו של טורף וכך הם נמלטות.

בני סוג זה הם מטילי ביצים.

מינים
-----

* לטאת החולות (*Lacerta agilis*)
* *Lacerta bilineata*
* לטאה ירוקה (*Lacerta media*)
* *Lacerta mostoufi*
* *Lacerta pamphylica*
* *Lacerta schreiberi*
* *Lacerta strigata*
* *Lacerta trilineata*
* לטאה אזמרגדית (*Lacerta viridis*)

מינים רבים שהיו שייכים לסוג עברו לסוגים אחרים: *Anatololacerta*, *Iberolacerta*, *Archaeolacerta*, *Apathya*, *Darevskia*, *Phoenicolacerta*, *Omanosaura*, *Teira*, *Hellenolacerta*, *Zootoca*, *Timon*, *Podarcis*, *Dalmatolacerta*, *Parvilacerta* ו-*Iranolacerta*.

קישורים חיצוניים
----------------

ויקישיתוף מדיה וקבצים בנושא **לטאה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |

* לטאה, באתר אנציקלופדיה בריטניקה (באנגלית)
אין תמונה חופשיתאין תמונה חופשית
**רפאל דוברובסקי** (דצמבר 1916 - אוקטובר 2014) היה תעשיין ישראלי, מייסד ומנהל של מפעל "דפרון" למחברות ולמעטפות.

ביוגרפיה
--------

רפאל דוברובסקי נולד בדצמבר 1916 ביקטרינוסלב שבאימפריה הרוסית (היום באוקראינה). בית הדפוס של אביו הולאם בידי הבולשביקים בשנת 1922. כעבור שנתיים עלתה המשפחה לארץ ישראל והתיישבה בתל אביב. הוא למד בגימנסיה גאולה. אביו הקים בית דפוס בשכונת מונטיפיורי, וגם רפאל עבד בו.

בשנת 1939, לאחר שהוריו נפטרו, התחתן והוא ואשתו, אהובה, החלו לייצר מחברות בבית הדפוס, שבהמשך פעילותו עבר לרמת גן.

כחבר האצ"ל נעצר ב-1946 בחשד שהדפיס דברי תעמולה נגד שלטונות המנדט. הוא שוחרר בעקבות השתדלותה של אשתו. במלחמת העצמאות שירת בהג"א. ב-1955 קרא למפעלו "דפ-רון" ובהמשך "דפרון". ב-1961 רכש מכונה חדשנית לייצור מחברות, ותפוקת דפרון עלתה פי ארבעה. בשנת 1973 עבר המפעל לפתח תקווה, והחל לייצר גם מעטפות. בניהם של רפאל ואהובה דוברובסקי הצטרפו אף הם לעבודה במפעל, וכך גם בעלה של הבת. בתחילת שנות ה-90 פגע במפעל ייבוא גובר של מחברות מסין, ופעילותו הצטמצמה בהדרגה. 

רפאל דוברובסקי נפטר בשנת 2014, בגיל 98.

קישורים חיצוניים
----------------

* אתר למנויים בלבד עופר אדרת, יצרן המחברות של הדור שקדם לאינטרנט, באתר הארץ, 22 בינואר 2015

הערות שוליים
------------

1. ↑  מרדכי אלקן, מפעל לייצור מחברות ונייר לתצרוכת בארץ הופעל בפ"ת, מעריב, 15 באוגוסט 1973.
**אלן מילר-פרייס** (בגרמנית: **Ellen Müller-Preis**; ‏6 במאי 1912 – 18 בנובמבר 2007) הייתה סייפת אוסטרית ממוצא יהודי. אלופה אולימפית בעלת 3 מדליות מהן אחת זהב ו-3 פעמים אלופת העולם ברומח. היא השתתפה ב-5 אולימפיאדות בתקופה של 24 שנים, במשך אותה תקופה, שתי אולימפיאדות התבטלו בעקבות מלחמת העולם השנייה.

קורות חיים
----------

פרייס נולדה בשרלוטנבורג-וילמרסדורף, ברלין לאמא גרמניה ואבא אוסטרי. בגיל 13 היא החלה ללמוד סיף בבית הספר לסיף של דודתה ויליאמינה וורדינק בווינה ובגיל 18 החלה להתאמן. לאחר שהוועד האולימפי הגרמני לא גילה בה עניין, עקב ריבוי סייפות מצטיינות גרמניות, הוועד האולימפי האוסטרי דווקא כן בחר בה.

באליפות אירופה בסיף שנערכה בווינה בשנת 1931 זכתה פרייס במדליית ארד.

### אלופה אולימפית

פרייס (משמאל) על דוכן המנצחים עם אילונה אלק והלנה מאייר באולימפיאדת ברלין (1936)
באולימפיאדת לוס אנג'לס (1932) זכתה פרייס במדליית זהב בתחרות הרומח האישית. במדליית כסף זכתה ג'ודי גינס פן-יוז מבריטניה ובמדליית ארד זכתה ארנה בוגן מהונגריה.

באולימפיאדת ברלין (1936) זכתה פרייס במדליית ארד בתחרות הרומח האישית. במדליית הזהב זכתה אילונה אלק מהונגריה ובמדליית הכסף זכתה הלנה מאייר מגרמניה, שלוש המנצחות הן יהודיות. 

באליפות העולם הראשונה בסיף שנערכה בפריז, צרפת בשנת 1937 זכתה פרייס בשתי מדליות ארד, אחת ברומח אישי ואחת ברומח קבוצתי. 

באליפות העולם בסיף, הראשונה לאחר מלחמת העולם השנייה שנערכה בליסבון, פורטוגל בשנת 1947 זכתה פרייס במדליית זהב בתחרות הרומח האישית.

באולימפיאדת לונדון (1948) זכתה פרייס במדליית ארד בתחרות הרומח האישית. במדליית הזהב זכתה אילונה אלק מהונגריה ובמדליית הכסף זכתה קארן לחמן מדנמרק.

באליפות העולם בסיף שנערכה בקהיר, מצרים בשנת 1949 זכתה פרייס במדליית זהב בתחרות הרומח האישית.

באליפות העולם בסיף שנערכה במונטה קרלו, מונקו בשנת 1950 זכתה פרייס במדליית זהב בתחרות הרומח האישית.

באולימפיאדת הלסינקי (1952) סיימה פרייס במקום 11 בתחרות הרומח האישית.

באולימפיאדת מלבורן (1956) בגיל 44 סיימה פרייס במקום שביעי בתחרות הרומח האישית.

אחרי הקריירה הספורטיבית
-----------------------

לאחר שפרשה מספורט תחרותי התעסקה פרייס במוזיקה. היא פיתחה טכניקות נשימה ותנועה, המאפשרות לשחרר את הגוף ממתח נפשי. לאחר פרישתה, היא המשיכה כפרופסור אמריטוס פעילה באוניברסיטה למוזיקה ואומנויות הבמה בווינה ואימנה בשיעורים פרטיים את הבמאים, השחקנים, הזמרים ועוזריהם באופרה של וינה ובבורגתיאטר, על מנת להבטיח שהופעת הסיף שלהם תהיה ראויה. 

ב-18 בנובמבר 2007 נפטרה פרייס מאי-ספיקת כליות, בת 95 הייתה במותה.

קישורים חיצוניים
----------------

ויקישיתוף מדיה וקבצים בנושא **אלן פרייס** בוויקישיתוף

* אלן פרייס, באתר olympedia.org
* אולימפיאדת ברלין 1936, ספורטאים יהודים, מדליסטים אולימפיים (באנגלית)

הערות שוליים
------------

1. ↑  אליפות העולם הראשונה בסייף נערכה בשנת 1937 בפריז. באופן רשמי, התחרויות הבינלאומיות שקדמו לה, אינן נחשבות כאליפות עולם בסיף, בין השאר מכיוון שהמדינות שהשתתפו בהן כללו אך ורק מדינות מאירופה. למרות זאת, ניתן להתייחס אליהן כאליפות עולם בסיף או כאליפות אירופה בסיף.

|  |  |
| --- | --- |
| בקרת זהויות עריכת הנתון בוויקינתונים | 
* GND: 126669880
* VIAF: 307294511
* WorldCat: viaf-307294511

 |
תרשים זרימה
**תרשים זרימה** הוא סכמה ויזואלית, שנועדה לפרוס רצף של פעולות והחלטות, באופן בהיר והגיוני ככל האפשר. משתמשים בו במדע, בתעשייה ובמסחר, ובעיקר בכתיבת תוכניות למחשב.

ישנה שיטה לפיה בתכנות מחשבים מלמדים, שכשלב ראשון, מתארים בתרשים הזרימה את זרימת הפעולות לפי הסתעפויות של צומתי החלטות והוראות ביצוע. כל פעולה מיוצגת בתבנית שמיוחדת לה. לאחר הכנת התרשים, בשלב הבא כותבים את האלגוריתם בפסאודו קוד, ורק בשלב השלישי עוברים לכתוב בשפה העילית הספציפית.
לעומת זאת, רבים הסוברים כי השימוש בתרשים זרימה מקנה הרגלי תכנות רעים העומדים בסתירה לתכנות מבני, ומטיפים כנגד השימוש בתרשימים מסוג זה.

רבות מהפעולות שאנו עושים בחיי היום יום, שיש בהן הסתעפויות של החלטות, אפשר לתאר בתרשימי זרימה. 

ארגון התקינה הבין-לאומי הסדיר את הסמלים המוסכמים עבור תרשימי זרימה של נתונים, תוכניות ומערכות בתקן ISO-5807.

סמלים נפוצים בתרשים זרימה
-------------------------

סמלים שונים היכולים לשמש לבניית תרשים זרימה.
* **אליפסה** – התחלה / סיום
* **מלבן** – תהליך
* **מלבן עם קווים אנכיים** – תהליך המוגדר מראש (לרוב תוכן התהליך יפורט בתרשים נפרד)
* **מעוין** – צומת לקבלת החלטה
* **מקבילית** – קלט / פלט נתונים
* **מלבן בעל בסיס גלי** – מסמך
* **גליל** – קובץ נתונים / בסיס נתונים / מאגר מידע
* **טרפז הפוך** – פעולה ידנית
* **משושה רחב בסיס** – הכנה

ישנם סמלים נוספים המבטאים נתונים סדרתיים ועוד. 

ישנן תוכנות מיוחדות התומכות בכתיבת תרשימי זרימה, אחת הפופולריות שבהן היא תוכנת "ויזיו" של חברת מיקרוסופט. קיימות גם תוכנות חופשיות המציעות פתרון לשרטוט תרשימי זרימה, למשל ה־ Draw של אופּן אופיס, ו־Dia המהווה חלק מפרויקט Gnome.

היבטים חינוכיים
---------------

תרשים הזרימה יכול לשמש ככלי עזר להוראה, לצורך המחשה וארגון של חומר הלימוד. למשל, תרשים זרימה של מחזור המים בטבע.

ראו גם
------

| מיזמי קרן ויקימדיה |
| --- |
| ויקימילון ערך מילוני בוויקימילון: **תרשים זרימה** |
| ויקישיתוף תמונות ומדיה בוויקישיתוף: **תרשימי זרימה** |

* עץ (תרשים)
* תרשים זרימת נתונים
* מפת מושגים

קישורים חיצוניים
----------------

* תרשים זרימה, באתר אנציקלופדיה בריטניקה (באנגלית)

הערות שוליים
------------

1. ↑  14:00-17:00, ISO 5807:1985, ISO (באנגלית)
2. ↑  Dia

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007538452105171
* BnF: cb11940186h (data)
* GND: 4131768-3
* LCCN: sh85049286
* NARA: 10628870
* NKC: ph127478

 |
**איקילילו דואנינה** (בקומורית: **Ikililou Dhoinine**; נולד ב-14 באוגוסט 1962) הוא פוליטיקאי שכיהן כנשיא קומורו בשנים 2011–2016.

ביוגרפיה
--------

דואנינה נולד בכפר ג'וייזי (Djoièzi) שבאי מוהלי, הקטן מבין שלושת האיים שמרכיבים את קומורו. ב-1986 קיבל תואר ראשון במתמטיקה מבית הספר הלאומי להשכלה גבוהה שבגראן קומור, ובהמשך למד רוקחות באוניברסיטת גמאל עבד אל נאצר בקונקרי שבגינאה. ב-1994 קיבל תואר דוקטור מאוניברסיטה זו. לאחר מכן שב לקומורו, ומונה למנהל ייצור בבית המרקחת הלאומי האוטונומי במורוני.

בשנת 2006, עם בחירתו של הנשיא אחמד עבדאללה מוחמד סאמבי, מינה אותו סאמבי לסגנו. במקביל, כיהן עד 2009 כשר הבריאות, הסולידריות והשוויון המגדרי. באותה שנה, ועד ראשית 2010 עבר לתפקיד שר האוצר, תפקיד שגם אותו מילא במקביל לתפקידו כסגן הנשיא.

על פי החוקה של קומורו, הנשיאות במדינה עוברת ברוטציה בין שלושת האיים, וב-2011 הגיע תורו של האי מוהלי. המפלגה הלאומית לצדק (Parti national de la justice) בחרה בו כמועמדהּ לנשיאות, בתמיכת הנשיא סאמבי. בסיבוב הבחירות המוקדם, שנערך באי מוהלי בלבד, דורג ראשון עם 28.2% מהקולות. בסיבוב השני, שנערך ב-26 בדצמבר 2010 כלל המדינה, בו התמודד מול מוחמד סעיד פאזול, שכיהן כנשיא בין 2002 ל-2007 ומול עבדו ג'אביר. הוא נבחר לנשיא לאחר שזכה ל-61.1% מקולות הבוחרים, והחל לכהן בתפקידו ב-26 במאי 2011. עם בחירתו הבטיח להיאבק בשחיתות. דואנינה כיהן כנשיא עד 26 במאי 2016. הוא הוחלף בתפקיד על ידי אזאלי אסומאני.

דואנינה נשוי ואב לשניים.

קישורים חיצוניים
----------------

ויקישיתוף מדיה וקבצים בנושא **איקילילו דואנינה** בוויקישיתוף
מחבר Thunderbolt זכר
**Thunderbolt** הוא ממשק לחיבור התקנים חיצוניים למחשב. הוא משתמש בפרוטוקול קלט/פלט ומיושם בדרך של יציאה טורית. הממשק פותח על ידי אינטל בשיתוף פעולה צמוד עם אפל והוא מתחבר ליציאת Mini DisplayPort. החיבור מאפשר קריאה וכתיבה של מידע בו-זמנית, תומך במהירויות גבוהות ואף מאפשר לחבר עד 6 רכיבים שונים לאותה כניסה, כל עוד הם משתמשים בטופולוגיית רשת שונה.

פיתוח החיבור
------------

החיבור פותח על ידי אינטל בשיתוף פעולה עם אפל. על אף שהסימן המסחרי ThunderBolt נרשם על ידי אפל, הזכויות על המוצר שמורות במלואן לאינטל. כתוצאה מכך, העבירה לעצמה אינטל גם את הזכויות על הסימן המסחרי.
החיבור הוצג לראשונה באופן מסחרי בגרסה המחודשת של ה-מקבוק פרו של אפל ב-24 בפברואר 2011.
המטרה הייתה להכניס לשוק חיבור מהיר וחדשני לעומת חיבור ה-USB הנפוץ, שככל הנראה מתיישן ולא עומד בקצב הפיתוח של מוצרים חדשים ותובעניים יותר.
הממשק תוכנן במקור להעברת מידע בצורה אופטית. אינטל השתמשה בסיבים אופטיים ורכיבים נוספים על מנת ליצור כבל ייעודי והמוצר שווק תחת השם LightPeak. אך לבסוף הוחלט על שימוש בכבל נחושת המסוגל לספק את רוחב הפס הרצוי (10Gbps) בעלות נמוכה יותר.

הדור הראשון
-----------

התקן ה-Thunderbolt לא התרומם מהשקתו בשנת 2011, למרות נתוניו המרשימים, ופרט למחשבים של אפל וציוד היקפי מצומצם, אין חברות רבות אשר אימצו אותו. אינטל עצמה משנת 2013 כבר לא מחייבת את יצרניות המחשבים להשתמש בתקן במחשבי האולטרה-בוק. ההתקן מעביר תצוגה Mini DisplayPort וזהה לו בכל מה שקשור לתצוגה. ממשק זה מאפשר העברת מידע במהירות של עד ל-10Gbps, כפול מ-USB 3.0.

הדור השני
---------

הדור השני של תקן ה-Thunderbolt, מכפיל את קצב העברת הנתונים מהדור הראשון ומסוגל להגיע עד ל-20Gbps. ההתקן כמו בדור הראשון מעביר תצוגה Mini DisplayPort וזהה לו בכל מה שקשור לתצוגה, רק שבדור החדש של ההתקן, התמיכה מגיעה עד לרזולוציה של 4K. הייצור של הגרסה הסופית של ההתקן החדש החל ב-2013 והוא יצא לכלל השוק בתחילת 2014. נודע כי הדור השני של התקן ה-USB 3.0 הפופולרי יגיע בקצב העברת נתונים של רק 10Gbps, בזהה לקצב העברת הנתונים בדור הראשון של ה-Thunderbolt.

אופן פעולה
----------

החיבור מתבסס על שילוב בין שתי טכנולוגיות: PCI Express ו-DisplayPort. בכל קצה של הכבל טמון שבב בקרה. שבב הבקרה של החיבור מקבל אותות בו זמנית משני מקורות אלה, מאחד ושולח אותם דרך נתיב כפול בכבל, ולאחר מכן קולט את שני סוגי האותות ומפריד אותם עבור הצרכנים השונים.
החיבור מספק 10W ותומך בשרשור חיבורים של ציוד היקפי. כלומר, ניתן לחבר עד 6 מכשירים בשרשרת אחד לשני, מבלי לאבד מהירות קריאה או כתיבה.

תמיכה ברזולוציה גבוהה
---------------------

החיבור מבוסס יציאת המיני DisplayPort תומך בהעברת רזולוציה גבוהה לצד קריאת וכתיבת נתוני Data.
החיבור תומך גם ב-HDMI,‏ Displayport,‏ DVI‏ ו-VGA באמצעות שימוש במתאמים.

תרשים אופן פעולת החיבור

ראו גם
------

* Universal Serial Bus

קישורים חיצוניים
----------------

ויקישיתוף מדיה וקבצים בנושא **Thunderbolt** בוויקישיתוף
* 

* אתר האינטרנט הרשמי של Thunderbolt
* Thunderbolt באתר Intel
* Thunderbolt באתר Apple
* שוני מרדכי, מהו Thunderbolt – חיבור הרעם?, באתר ynet, 18 בנובמבר 2012
* כתבה ב-GadgetGuru על חיבור הרעם
פירוש נוסף ערך זה עוסק בברירה אבולוציונית בדרך מלאכותית. אם התכוונתם למשמעות אחרת, ראו ברירה.
השוני שבין הכלבים צ'יוואווה ודני ענק שמוצאם הרחוק החל מהזאב, מדגים את תהליך הברירה המלאכותית.
תרנגול לגהורן, זן שפותח מאביו תרנגול בנקיבה ולמרות דמיון חיצוני אליו השתנה במגוון מאפיינים המתאימים לחקלאות התעשייתית.
**ברירה מלאכותית** היא דרך להשפיע על המערך הגנטי של אורגניזם, כך שיכלול תכונות שנחשבות לרצויות בעיני יוצר הברירה, או יחסר תכונות בלתי רצויות. תכונות מבוקשות הן למשל עמידות לתנאי אקלים מוגדרים, מחלות, מזיקים בצמחים ובבעלי חיים, גוף גדול ושמן (בתעשיית הבשר), מהירות ריצה גבוהה (בכלבים ובסוסים) ועוד.

המונח נוצל על ידי צ'ארלס דרווין לעומת הברירה הטבעית, בה הפרש הרבייה של אורגניזמים עם תכונות מסוימות נועד לשפר את יכולת ההישרדות או יכולת רבייה ("כושר דרווין"). בניגוד לרבייה סלקטיבית, בה בני אדם שואפים לתכונות מסוימות (כמו למשל מראה, מנת משכל), הברירה הטבעית משמשת מסננת שדרכה רק גרסאות מסוימות של תכונות יכולות לעבור.

ניצול מכוון של ברירה סלקטיבית, הפך לנפוץ מאוד בביולוגיה ניסויית, כמו גם גילוי והמצאת תרופות חדשות.

האמצעי לקביעת המבנה הגנטי הוא בחירת פרטים מאותו המין אליו משתייך האורגניזם, שהם בעלי סט התכונות המבוקשות, והכלאתם. כדי לשפר תכונה מסוימת או להכחיד אחרת במידה משמעותית, נוהגים העוסקים בשינוי גנטי לחזור על תהליך ההכלאה משך מספר דורות, עד לקבלת התוצאות שהוגדרו.

ברירה מלאכותית נהוגה עוד מימי קדם - מראשית החקלאות. כיום עושה החקלאות התעשייתית שימוש באמצעים מדעיים על מנת לפתח שיטות חדשות לברירה מלאכותית. דוגמה מתחום החקלאות מתייחסת לאופן בו יצר האדם את זני התרנגולות המשמשים כיום להפקת ביצים: כדי ליצור זן של תרנגולות שיטיל ביצים בתדירות גבוהה באופן משמעותי מזו הקיימת בטבע, הוכלאו תרנגולות שלהן תפוקת ביצים גבוהה יחסית, יחד עם תרנגולים זכרים, צאצאים של תרנגולות בעלת תפוקת ביצים גבוהה. הצאצאים של אלה הוכלאו עם תרנגולות נוספת, גם הן בעלות תפוקת ביצים גבוהה וכן הלאה.

שימוש מעבדתי
------------

ניצול מכוון של ברירה (או רבייה) סלקטיבית הפך לנפוץ בביולוגיה ניסויית, במיוחד במיקרוביולוגיה וגנטיקה. בטכניקות מעבדה של הנדסה גנטית, גנים מוכנסים לתוך תרבית תאים, בדרך כלל חיידקים. עם מולקולת DNA קטנה ומעגלית הנקראת פלסמיד בתהליך הנקרא העברה (Transfaction). הגן הנבחן מלווה על ידי גן פלסמיד מדווח, או בשם אחר "סמן לבחירה", המקודד תכונה או תכונות ספציפיים. דוגמה לתכונות: עמידות לאנטיביוטיקה, או היכולת לגדול בריכוזי מלח גבוהים. ואז התאים שעברו תהליך זה, יכולים לחיות בסביבה בה תאים מאותו סוג, אשר לא עברו את התהליך, היו מתים.

מחקרים בפזיולוגיה אבולוציונית, גנטיקה התנהגותית, ותחומים נוספים הנוגעים לביולוגיית אורגניזמים, עשו שימושים מכוונים בברירה סלקטיבית מכוונת, וככל שהזמן העובר בין דור לדור הוא רב יותר כך יותר קשה להעביר תכונות בצורה מלאכותית.

ביקורת על השיטה
---------------

ארגונים שונים הפועלים למען זכויות בעלי חיים מוחים כנגד פרקטיקות של שינוי גנטי אצל בעלי חיים, בבואם לטעון כי שינוי התכונות עלול לגרום סבל לבעל החיים מושא השינוי. דוגמה לכך היא תרנגול הפטם, גזע מעשה ידי האדם, המאופיין בחזה גדול ביותר ביחס לגודל החזה הטבעי אצל תרנגולים. במצב זה, הרקמה שנוספה לבעל החיים יוצרת עומס על מערכות הלב והריאות ולוחצת על השלד.

ראו גם
------

* הנדסה גנטית
* הכלאה לאחור

קישורים חיצוניים
----------------

ויקישיתוף מדיה וקבצים בנושא **ברירה מלאכותית** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 4191075-8
* NKC: ph126921

 |